Agencija Promocijaplus za RTL je napravila istraživanje koje pokazuje kako trenutno stoje stvari s kandidatima koji pretendiraju na poziciju zagrebačkog gradonačelnika. Kako pokazuju rezultati ankete, aktulani gradonačelnik Milan Bandić odnio bi pobjedu u prvom krugu izbora. Podržava ga 29,1 posto građana.

HNS-ova kandidatkinja Anka Mrak Taritaš na drugom je mjesto s 25,6 posto, dok je na trećem nezavisna Sandra Švaljek, koja bi osvojila 19,8 posto glasova. Na četvrtom je mjestu nezavisna Bruna Esih s 8,8 posto, a slijede Drago Prgomet s 4,9 posto i Ivan Pernar s 2,9 posto glasova.

Rezultati u drugom krugu prilično izjednačeni

Prema podacima RTL-ove ankete, u drugi krug izbora ušli bi Milan Bandić i Anka Mrak Taritaš, a rezultat bi bio prilično neizvjestan. Bandić bi osvojio 42,3 posto, a Mrak Taritaš 41,3 posto glasova. Osam posto Zagrepčana još ne zna za koga bi glasalo, dok ih 8,3 posto ne planira izaći na izbore.

U slučaju da se u drugom krugu nađe sa Sandrom Švaljek, Bandić bi osvojio 44,1 posto, dok bi za njegovu nekadašnju zamjenicu glasalo 42,3 posto ljudi. Anketa je, inače, provedena tijekom ovog mjeseca na uzorku od 800 građana.